Nøkkelboks

En nøkkelboks er en oppbevaringsboks for å oppbevare nøkler. De brukes ofte for å oppbevare nøkler på et sted i nærheten av der skal brukes, men nedlåst på en slik måte at bare autorisert personell har tilgang til dem. Det kan være et alternativ til å legge nøkler under en dørmatte, blomsterpotte eller lignende (skjult, men ikke sikret).

De har ofte enten kodelås eller åpnes med en egen nøkkel (eksempelvis en systemnøkkel eller hovednøkkel). Nøkkelboksen kan være veggmontert eller en portabel variant med hengelås.

Nøkkelskap betegner gjerne et større skap med samme funksjon, mens nøkkelboks noen ganger brukes for å beskrive små bokser med bare noen få nøkler. Begge deler kan brukes til generell lagring av nøkler.

Bruksområder

Låsemetoder 
En nøkkelboks kan brukes for å gjøre nøkler tilgjengelig for flere dersom koden deles. Tradisjonelle bokser er sikret enten med en nøkkel, sikkerhetskode eller kort, mens nyere versjoner fungerer sammen med mobile enheter, som inkluderer logging og fjernkontroll og konfigurasjon. Noen nye løsninger bruker datagenererte koder som deles ut av eieren og endrer seg fra gang til gang.

Tilgang for tredjeparter 
Nøkkelbokser kan brukes for å gi andre personer tilgang til en bolig eller hytte ved å oppgi plasseringen og koden til nøkkelboksen. Dette kan for eksempel være korttids-leietakere, en vekter, megler, offentlige myndigheter som brannvesen eller politi i en nødsituasjon, eller kjente som skal inspisere eller overnatte.

I USA har nøkkelbokser festet med hengelås blitt brukt av eiendomsmeglere for å kunne gi tilgang til autorisert personell i salgsprosessen.

Skjuling 
Ettersom nøkkelbokser ofte inneholder verdifulle nøkler kan de med fordel skjules fra umiddelbart åsyn for å unngå å la tyver finne dem og fristes til å bryte dem opp. Et skjult rom er et hemmelig skjulested som er en del av bygningsmassen, og kan brukes for oppbevaring av en nøkkelboks. En skjulende gjenstand, eksempelvis en vanlig husholdninggjenstand som har blitt hulet ut, kan også brukes for å inneholde en nøkkelboks.

Krav til borettslag og boligsameier 

I Asker og Bærum stiller brannvesenet krav om at virksomheter, borettslag og boligsameier skal ha «alarmbelagt FG-godkjent nøkkelboks for næringsbygg».

Tjenester med lignende funksjonalitet 
 Bankhvelv, brann- og tyverisikkert rom i en bank til oppbevaring av viktige papirer og verdisaker, inneholder ofte flere bankbokser
 Bankboks, en sikker beholder for oppbevaring av verdisaker, vanligvis i et bankhvelv
 Postboks, en adresserbar og låsbar postkasse som leies fra et postkontor

Se også 
 Nøkkelring, en ring til å feste nøklar og andre småting på
 Nøkkeltavle, et veggpanel for oversiktlig lagring av nøkler
 Oppbevaringsskap, et lite oppbevaringsrom, av og til låsbart
 Pengeskap (sikkerhetsskap, safe), et låsbart skap for å sikre verdifulle gjenstander
 Våpenskap, oppbevaringsskap for skytevåpen

Referanser 

Grunneiendom
Låser
Beholdere